b"\n_START_ARTICLE_\nVaduz\n_START_SECTION_\nSituaci\xc3\xb3\n_START_PARAGRAPH_\nSituada vora el Rin, a 47\xc2\xb0\xc2\xa008\xe2\x80\xb2\xc2\xa0N i 9\xc2\xb0\xc2\xa031\xe2\x80\xb2\xc2\xa0E i a 455 m sobre el nivell del mar, el seu municipi t\xc3\xa9 17,3 km\xc2\xb2 i 5.014 habitants (2004), la majoria dels quals de religi\xc3\xb3 cat\xc3\xb2lica. La seva catedral \xc3\xa9s la seu de l'arquebisbat cat\xc3\xb2lic de Liechtenstein.\n_START_SECTION_\nEconomia\n_START_PARAGRAPH_\nActualment gran part de l'economia local dep\xc3\xa8n dels bancs. Vaduz \xc3\xa9s considerada com una de les capitals dels paradisos fiscals m\xc3\xa9s pr\xc3\xb2spers del m\xc3\xb3n. La ciutat \xc3\xa9s rica en magatzems de moda, alguns dels quals representen el per\xc3\xadode de la Belle \xc3\xa9poque (quan Vaduz tenia les millors relacions amb Viena) durant el qual la ciutat es va convertir en un centre cultural a nivell europeu. Aleshores Vaduz va ser la seu de diverses trobades de fil\xc3\xb2sofs, poetes i m\xc3\xbasics.\n_START_SECTION_\nTurisme\n_START_PARAGRAPH_\nEl clima continental ajuda que Vaduz sigui una de les destinacions preferides de japonesos i xinesos. La pres\xc3\xa8ncia d'una estaci\xc3\xb3 termal i d'estacions d'esqu\xc3\xad permeten que la ciutat pugui ser visitada durant tot l'any, encara que la ciutat no tingui acc\xc3\xa9s per mitj\xc3\xa0 del tren, t\xc3\xa9 excel\xc2\xb7lents correspond\xc3\xa8ncies de busos que la connecten amb una estaci\xc3\xb3 de tren a Su\xc3\xafssa._NEWLINE_T\xc3\xa9 diverses col\xc2\xb7leccions d'art, un museu postal i una animada ind\xc3\xbastria tur\xc3\xadstica. Vaduz compta amb una s\xc3\xa8rie de biblioteques ben fornides i una bella catedral. El castell dels pr\xc3\xadnceps n'\xc3\xa9s el monument principal, si b\xc3\xa9 no \xc3\xa9s obert al p\xc3\xbablic; constru\xc3\xaft en \xc3\xa8poca medieval, amb el pas del temps s'hi afegiren dues ales, una d'estil renaixentista i una altra de neocl\xc3\xa0ssica.\n_START_SECTION_\nHist\xc3\xb2ria\n_START_PARAGRAPH_\nSegurament la regi\xc3\xb3 va ser poblada des de l'\xc3\xa8poca prehist\xc3\xb2rica segons els vestigis trobats recentment. En l'\xc3\xa8poca romana era una cru\xc3\xaflla cap a la regi\xc3\xb3 germanica. Vaduz s'esmenta per primera vegada en l'any 1150. Segons la tradici\xc3\xb3, Vaduz fou fundada al segle XIII pels comtes de Werdenberg, que van construir un castell de defensa en la regi\xc3\xb3, des d'on va atreure gent i li va donar vida a la ciutat. El 1322 ja s'esmenta el castell, que fou saquejat pels su\xc3\xafssos el 1499. Durant el renaixement la ciutat va viure una \xc3\xa8poca de gran impuls arquitect\xc3\xb2nic i cultural. A partir de mitjans del segle XV, el comte de Vaduz va residir en el castell de la ciutat._NEWLINE_Com a curiositat, cal destacar que aqu\xc3\xad s'hi va fabricar la calculadora mec\xc3\xa0nica de butxaca Curta, un precedent de les actuals calculadores electr\xc3\xb2niques, per part de l'empresa local Contina AG Mauren."